CELEX: 32017R0571
Language: fi
Date: 2016-06-02 00:00:00
Title: Komission delegoitu asetus (EU) 2017/571, annettu 2 päivänä kesäkuuta 2016, Euroopan parlamentin ja neuvoston direktiivin 2014/65/EU täydentämisestä raportointipalvelujen tarjoajiin sovellettavilla toimiluvan myöntämistä, toiminnan järjestämistä koskevia vaatimuksia sekä liiketoimien julkistamista koskevilla teknisillä sääntelystandardeilla (ETA:n kannalta merkityksellinen teksti. )

31.3.2017   
            
            
               FI
            
            
               Euroopan unionin virallinen lehti
            
            
               L 87/126
            
         KOMISSION DELEGOITU ASETUS (EU) 2017/571,
   annettu 2 päivänä kesäkuuta 2016,
   Euroopan parlamentin ja neuvoston direktiivin 2014/65/EU täydentämisestä raportointipalvelujen tarjoajiin sovellettavilla toimiluvan myöntämistä, toiminnan järjestämistä koskevia vaatimuksia sekä liiketoimien julkistamista koskevilla teknisillä sääntelystandardeilla
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 61 artiklan 4 kohdan, 64 artiklan 6 ja 8 kohdan, 65 artiklan 6 ja 8 kohdan sekä 66 artiklan 5 kohdan,
   sekä katsoo seuraavaa:
   
               (1)
            
            
               Raportointipalvelujen tarjoajiin kuuluu direktiivin 2014/65/EU mukaisesti kolme eri yhteisötyyppiä: hyväksytyt ilmoitusjärjestelmät, hyväksytyt julkistamisjärjestelyt ja konsolidoitujen kauppatietojen tarjoajat. Vaikka mainitut yhteisötyypit harjoittavat erilaista toimintaa, niillä kaikilla on direktiivin 2014/65/EU mukaisesti samanlainen toimilupamenettely.
            
         
               (2)
            
            
               Hakijan, joka hakee toimilupaa toimiakseen raportointipalvelujen tarjoajana, olisi toimitettava toimilupahakemuksessaan toimintasuunnitelma ja organisaatiokaavio. Organisaatiokaaviossa olisi yksilöitävä, kuka on vastuussa eri toiminnoista, jotta toimivaltainen viranomainen voisi arvioida, onko raportointipalvelujen tarjoajalla riittävät henkilöstöresurssit ja liiketoimintansa riittävä valvonta. Organisaatiokaavion olisi raportointipalvelujen laajuuden lisäksi katettava mahdolliset muut yhteisön tarjoamat palvelut, sillä tuolloin voi tulla selvästi esiin osa-alueita, jotka saattavat vaikuttaa raportointipalvelujen tarjoajan riippumattomuuteen ja aiheuttaa eturistiriidan. Hakijan, joka hakee toimilupaa toimiakseen raportointipalvelujen tarjoajana, olisi annettava myös tietoja hallintoelintensä kokoonpanosta, toiminnasta ja riippumattomuudesta, jotta toimivaltaiset viranomaiset pystyisivät arvioimaan, varmistetaanko toimintaperiaatteilla, menettelyillä ja ohjaus- ja hallintorakenteella raportointipalvelujen tarjoajan riippumattomuus ja eturistiriitojen välttäminen.
            
         
               (3)
            
            
               Raportointipalvelujen tarjoajan ja sen palveluja lainsäädännöllisten velvoitteiden täyttämiseksi käyttävien asiakkaiden sekä raportointipalvelujen tarjoajilta tietoja hankkivien muiden yhteisöjen välille voi aiheutua eturistiriitoja. Ristiriitoja voi syntyä erityisesti silloin, kun raportointipalvelujen tarjoaja harjoittaa myös muuta toimintaa, esimerkiksi markkinoiden ylläpitäjänä, sijoituspalveluyrityksenä tai kauppatietorekisterinä. Jos ristiriitoihin ei puututa, seurauksena saattaa olla tilanne, jossa raportointipalvelujen tarjoajalla on kannustin viivyttää tietojen julkistamista tai toimittamista tai käydä kauppaa vastaanottamiensa luottamuksellisten tietojen perusteella. Raportointipalvelujen tarjoajan olisi sen vuoksi sovellettava kattavaa lähestymistapaa havaitakseen, estääkseen ja hallitakseen olemassa olevia ja mahdollisia eturistiriitoja, mukaan lukien luettelon laatiminen eturistiriidoista ja asianmukaisten toimintaperiaatteiden ja menettelyjen täytäntöönpano kyseisten eturistiriitojen hallitsemiseksi, sekä tarvittaessa erotettava toisistaan liiketoimintalohkoja ja henkilöstöä, jotta rajoitettaisiin arkaluonteisten tietojen virtaamista raportointipalvelujen tarjoajan eri liiketoiminta-alueiden välillä.
            
         
               (4)
            
            
               Raportointipalvelujen tarjoajan ylimmän hallintoelimen kaikkien jäsenten olisi oltava riittävän hyvämaineisia, ja heillä olisi oltava riittävä tietämys, taidot ja kokemus, koska he ovat keskeisessä asemassa pyrittäessä varmistamaan, että raportointipalvelujen tarjoaja täyttää lainsäädännölliset velvoitteensa, ja koska he vaikuttavat raportointipalvelujen tarjoajan liiketoimintastrategiaan. Sen vuoksi on tärkeää, että raportointipalvelujen tarjoaja osoittaa, että sillä on luotettava menettely ylimmän hallintoelimen jäsenten nimittämistä ja suoritusarviointia varten ja että käytössä on selkeät raportointisuhteet ja säännöllinen raportointi ylimmälle hallintoelimelle.
            
         
               (5)
            
            
               Toimintojen, erityisesti kriittisten toimintojen, ulkoistaminen, voi merkitä olennaista muutosta raportointipalvelujen tarjoajan toimiluvan myöntämistä koskeviin edellytyksiin. Sen varmistamiseksi, ettei toimintojen ulkoistaminen heikennä raportointipalvelujen tarjoajan kykyä täyttää direktiivin 2014/65/EU mukaisia velvoitteitaan eikä aiheuta eturistiriitoja, raportointipalvelujen tarjoajan olisi pystyttävä osoittamaan, että kyseisiä toimintoja valvotaan riittävästi.
            
         
               (6)
            
            
               Raportointipalvelujen tarjoajan käyttämien tietotekniikkajärjestelmien olisi sovelluttava hyvin kyseisten yhteisöjen mahdollisesti suorittamiin erityyppisiin toimintoihin eli kauppoja koskevien ilmoitusten julkistamiseen, liiketoimia koskevien ilmoitusten toimittamiseen tai konsolidoitujen kaupankäyntitietojen tarjoamiseen. Tietotekniikkajärjestelmien olisi oltava riittävän vankkoja kyseisten palvelujen tarjoamisen jatkuvuuden ja säännönmukaisuuden turvaamiseksi, ja niiden olisi pystyttävä suoriutumaan raportointipalvelujen tarjoajan käsiteltäväksi kuuluvien tietojen määrällisistä vaihteluista. Tällaiset vaihtelut, erityisesti tietovirran odottamattomat lisäykset, voivat vaikuttaa kielteisesti raportointipalvelujen tarjoajan järjestelmien toimivuuteen ja sitä kautta raportointipalvelujen tarjoajan kykyyn julkistaa tai ilmoittaa täydelliset ja tarkat tiedot vaadittuina määräaikoina. Raportointipalvelujen tarjoajan olisi testattava säännöllisesti järjestelmiään varmistaakseen, että ne ovat tarpeeksi vankkoja suoriutumaan toimintaedellytyksissä tapahtuvista muutoksista ja riittävässä määrin skaalattavissa.
            
         
               (7)
            
            
               Raportointipalvelujen tarjoajan käyttöön ottamien varajärjestelmien ja -järjestelyjen olisi oltava riittävät, jotta se pystyisi tarjoamaan palvelujaan myös häiriötilanteissa. Raportointipalvelujen tarjoajan olisi vahvistettava kriittisten toimintojen pisimmät hyväksyttävissä olevat palautumisajat, joita olisi sovellettava häiriötilanteessa ja joiden olisi mahdollistettava tietojen raportointi- ja julkistamismääräaikojen noudattaminen.
            
         
               (8)
            
            
               Varmistaakseen pystyvänsä tarjoamaan palvelujaan raportointipalvelujen tarjoajan olisi analysoitava, mitkä tehtävät ja toiminnot ovat kriittisiä sen palvelujen toimittamisen kannalta ja mitkä mahdolliset skenaariot voivat johtaa häiriötilanteeseen, mukaan lukien toimien toteuttaminen kyseisten tilanteiden estämiseksi ja lieventämiseksi.
            
         
               (9)
            
            
               Palveluhäiriön ilmetessä raportointipalvelujen tarjoajan olisi ilmoitettava asiasta kotijäsenvaltionsa toimivaltaiselle viranomaiselle, muille asianomaisille toimivaltaisille viranomaisille, asiakkaille ja yleisölle, sillä häiriö voi tarkoittaa myös sitä, että kyseiset osapuolet eivät pysty täyttämään omia lainsäädännöllisiä velvoitteitaan, kuten velvollisuutta toimittaa ilmoituksia liiketoimista muille toimivaltaisille viranomaisille tai julkistaa tietoja toteutetuista liiketoimista. Häiriöstä ilmoittamisen ansiosta kyseisillä osapuolilla pitäisi olla mahdollisuus tehdä vaihtoehtoisia järjestelyjä velvoitteidensa täyttämiseksi.
            
         
               (10)
            
            
               Tietotekniikkajärjestelmien päivitysten käyttö voi vaikuttaa raportointipalvelujen tarjonnassa käytettyjen järjestelmien toimivuuteen ja luotettavuuteen. Jotta voitaisiin estää tilanteet, joissa raportointipalvelujen tarjoajan tietotekniikkajärjestelmän toiminta on koska tahansa yhteensopimaton suhteessa kyseiselle tarjoajalle kuuluviin lainsäädännöllisiin velvoitteisiin, erityisesti velvoitteeseen ottaa käyttöön vakaat turvajärjestelmät, joiden avulla voidaan varmistaa tiedonsiirtovälineiden suojaus, minimoida tiedon turmeltumisen ja luvattoman käytön riski ja estää tietojen vuotaminen ennen julkistamista, raportointipalvelujen tarjoajan olisi varmistettava selkeästi määritettyjen kehitys- ja testausmenetelmien avulla, että järjestelmiin sisältyvät vaatimustenmukaisuuden ja riskinhallinnan varmistukset toimivat tarkoitetulla tavalla ja että järjestelmä voi toimia jatkuvasti ja kaikissa olosuhteissa tehokkaasti. Jos raportointipalvelujen tarjoaja muuttaa järjestelmää merkittävästi, sen olisi ilmoitettava asiasta kotijäsenvaltionsa toimivaltaiselle viranomaiselle ja tarvittaessa muille toimivaltaisille viranomaisille, jotta ne voisivat arvioida, vaikuttaako päivitys niiden omiin järjestelmiin ja täyttyvätkö toimiluvan myöntämisen edellytykset edelleen.
            
         
               (11)
            
            
               Kauppoja koskevien ilmoitusten ennenaikainen julkistaminen tai liiketoimia koskevien ilmoitusten luvaton julkistaminen voisi antaa viitteitä kaupankäyntistrategiasta tai tuoda esiin arkaluonteisia tietoja, kuten raportointipalvelujen tarjoajan asiakkaiden nimet. Sen vuoksi raportointipalvelujen tarjoajan olisi otettava käyttöön fyysisiä valvontamenetelmiä, kuten tilojen lukitseminen, ja sähköisiä valvontamenetelmiä, kuten palomuureja ja salasanoja, sen varmistamiseksi, että vain valtuutetuilla henkilöstön jäsenillä on pääsy tietoihin.
            
         
               (12)
            
            
               Raportointipalvelujen tarjoajan fyysiseen tai sähköiseen turvallisuuteen kohdistuva loukkaus aiheuttaa uhan asiakastietojen luottamuksellisuudelle. Näin ollen, jos tällainen turvaloukkaus tapahtuu, raportointipalvelujen tarjoajan olisi viipymättä ilmoitettava asiasta asianomaiselle toimivaltaiselle viranomaiselle sekä kaikille asiakkaille, joihin turvaloukkaus vaikuttaa. Asiasta on tarpeen ilmoittaa kotijäsenvaltion toimivaltaiselle viranomaiselle, jotta toimivaltainen viranomainen pystyy hoitamaan jatkuvia valvontatehtäviään sen varmistamiseksi, että raportointipalvelujen tarjoaja pitää asianmukaisesti yllä vakaita turvajärjestelmiä, joiden avulla voidaan varmistaa tietojen turvallisuus sekä minimoida tiedon turmeltumisen ja luvattoman käytön riski. Asiasta olisi ilmoitettava myös muille toimivaltaisille viranomaisille, joilla on tekninen käyttöliittymä raportointipalvelujen tarjoajaan, sillä niihin voi kohdistua kielteisiä vaikutuksia erityisesti silloin, kun turvaloukkaus koskee välinettä, jolla siirretään tietoja raportointipalvelujen tarjoajan ja toimivaltaisen viranomaisen välillä.
            
         
               (13)
            
            
               Sijoituspalveluyritys, jolla on liiketoimia koskevien tietojen ilmoittamisvelvollisuuksia ja josta käytetään nimitystä ’raportoiva sijoituspalveluyritys’, voi päättää käyttää kolmatta osapuolta, joka toimittaa sen puolesta liiketoimia koskevat ilmoitukset hyväksyttyyn ilmoitusjärjestelmään, jäljempänä ’ilmoitukset toimittava yritys’. Ilmoitukset toimittavalla yrityksellä on tehtävänsä vuoksi pääsy luottamuksellisiin tietoihin, joita se kulloinkin toimittaa. Ilmoitukset toimittavalla yrityksellä ei kuitenkaan pitäisi olla oikeutta päästä mihinkään muihin raportoivaa sijoituspalveluyritystä tai sen liiketoimia koskeviin tietoihin, joita säilytetään hyväksytyssä ilmoitusjärjestelmässä. Tällaiset tiedot voivat liittyä liiketoimia koskeviin ilmoituksiin, jotka raportoiva sijoituspalveluyritys on itse toimittanut hyväksyttyyn ilmoitusjärjestelmään tai jotka se on lähettänyt toiseen ilmoitukset toimittavaan yritykseen, jotta se lähettäisi ne hyväksyttyyn ilmoitusjärjestelmään. Ilmoitukset toimittavalla yrityksellä ei pitäisi olla pääsyä näihin tietoihin, sillä ne saattavat sisältää luottamuksellisia tietoja, kuten raportoivan sijoituspalveluyrityksen asiakkaiden nimet.
            
         
               (14)
            
            
               Raportointipalvelujen tarjoajan olisi valvottava, että sen julkistamat tai toimittamat tiedot ovat tarkkoja ja täydellisiä, ja sen olisi varmistettava, että sillä on järjestelmät asiakkaan tai sen itsensä aiheuttamien virheiden tai puutteiden havaitsemiseksi. Hyväksytyn ilmoitusjärjestelmän tapauksessa voidaan esimerkiksi tehdä täsmäytyksiä sijoituspalveluyrityksen hyväksyttyyn ilmoitusjärjestelmään toimittamista tiedoista tai hyväksytyn ilmoitusjärjestelmän sijoituspalveluyrityksen puolesta tuottamista tiedoista muodostuvan otosperusjoukon sekä toimivaltaisen viranomaisen antamien vastaavien tietojen välillä. Tällaisten täsmäytysten tiheyden ja laajuuden olisi oltava oikeassa suhteessa hyväksytyn ilmoitusjärjestelmän käsittelemien tietojen volyymiin sekä siihen, missä määrin se tuottaa liiketoimia koskevia ilmoituksia asiakkaiden tiedoista tai välittää asiakkaiden täyttämiä ilmoituksia liiketoimista. Jotta raportointi olisi oikea-aikaista, virheetöntä ja puutteetonta, hyväksytyn ilmoitusjärjestelmän olisi seurattava jatkuvasti järjestelmiensä suorituskykyä.
            
         
               (15)
            
            
               Jos hyväksytty ilmoitusjärjestelmä aiheuttaa itse virheen tai puutteen, sen olisi korjattava kyseiset tiedot viipymättä sekä ilmoitettava virheestä tai puutteesta kotijäsenvaltionsa toimivaltaiselle viranomaiselle ja kaikille toimivaltaisille viranomaisille, joille se toimittaa ilmoituksia, sillä kyseisten toimivaltaisten viranomaisten kannalta on tärkeää, että niille toimitetaan laadukkaita tietoja. Lisäksi hyväksytyn ilmoitusjärjestelmän olisi ilmoitettava virheestä tai puutteesta asiakkaalleen ja toimitettava sille ajan tasalle saatetut tiedot, jotta asiakkaan omat tiedostot voitaisiin mukauttaa tietoihin, jotka hyväksytty ilmoitusjärjestelmä on toimittanut toimivaltaiselle viranomaiselle asiakkaan puolesta.
            
         
               (16)
            
            
               Hyväksyttyjen julkistamisjärjestelyiden ja konsolidoitujen kauppatietojen tarjoajien olisi voitava poistaa ja muuttaa tietoja, joita ne saavat niille tietoja toimittavalta yhteisöltä, jotta ratkaistaisiin tilanteet, joissa raportoivalla yhteisöllä on poikkeuksellisten olosuhteiden vuoksi teknisiä ongelmia, eikä se voi itse poistaa tai muuttaa tietoja. Hyväksyttyjen julkistamisjärjestelyiden ja konsolidoitujen kauppatietojen tarjoajien ei kuitenkaan pitäisi olla muutoin vastuussa julkistettuihin ilmoituksiin sisältyvien tietojen korjaamisesta, jos virhe tai puute on johtunut tiedot toimittaneesta yhteisöstä. Tämä johtuu siitä, että hyväksytyt julkistamisjärjestelyt ja konsolidoitujen kauppatietojen tarjoajat eivät voi varmuudella tietää, onko havaittu virhe tai puute tosiasiassa virheellinen, sillä ne eivät ole olleet toteutuneen kaupan osapuolena.
            
         
               (17)
            
            
               Jotta helpotettaisiin hyväksytyn julkistamisjärjestelyn ja kaupasta raportoivan sijoituspalveluyrityksen välistä luotettavaa viestintää varsinkin, kun kyseessä ovat yksittäisten liiketoimien peruutukset ja muutokset, hyväksytyn julkistamisjärjestelyn olisi sisällytettävä raportoiville sijoituspalveluyrityksille lähetettäviin vahvistusviesteihin liiketoimen tunnistekoodi, jonka hyväksytty julkistamisjärjestely on antanut tietojen julkistamisvaiheessa.
            
         
               (18)
            
            
               Täyttääkseen Euroopan parlamentin ja neuvoston asetuksen (EU) N:o 600/2014 (2) mukaisen ilmoitusvelvollisuutensa hyväksytyn ilmoitusjärjestelmän olisi varmistettava sujuva tiedonkulku toimivaltaiselle viranomaiselle ja toimivaltaiselta viranomaiselta, mukaan lukien valmiudet siirtää ilmoituksia ja käsitellä hylättyjä ilmoituksia. Hyväksytyn ilmoitusjärjestelmän olisi näin ollen pystyttävä osoittamaan, että se voi noudattaa toimivaltaisen viranomaisen vahvistamia teknisiä eritelmiä, jotka koskevat hyväksytyn ilmoitusjärjestelmän ja toimivaltaisen viranomaisen välistä rajapintaa.
            
         
               (19)
            
            
               Raportointipalvelujen tarjoajan olisi lisäksi varmistettava, että se säilyttää käsittelemänsä liiketoimia ja kauppoja koskevat raportointitiedot riittävän pitkään, jotta voidaan helpottaa toimivaltaisten viranomaisten suorittamaa aiempien tietojen hakua. Hyväksyttyjen julkistamisjärjestelyiden ja konsolidoitujen kauppatietojen tarjoajien olisi varmistettava, että ne ottavat käyttöön tarvittavat toimintaa koskevat järjestelyt säilyttääkseen tietoja vähintään asetuksessa (EU) N:o 600/2014 määritetyn ajan ja että ne pystyvät vastaamaan kaikkiin tällä asetuksella säänneltyjen palvelujen tarjoamista koskeviin pyyntöihin.
            
         
               (20)
            
            
               Tässä asetuksessa vahvistetaan useita markkinoiden tehokkuutta lisääviä lisäpalveluja, joita konsolidoitujen kauppatietojen tarjoaja voisi suorittaa. Mahdollinen markkinakehitys huomioon ottaen ei ole tarkoituksenmukaista laatia tyhjentävää luetteloa lisäpalveluista, joita konsolidoitujen kauppatietojen tarjoaja voisi suorittaa. Konsolidoitujen kauppatietojen tarjoajan olisi näin ollen voitava tarjota tässä asetuksessa erikseen lueteltujen lisäpalvelujen lisäksi muita palveluja edellyttäen, ettei niistä aiheudu riskejä konsolidoitujen kauppatietojen tarjoajan riippumattomuudelle tai kaupankäyntitietojen laadulle.
            
         
               (21)
            
            
               Jotta varmistetaan hyväksyttyjen julkistamisjärjestelyiden ja konsolidoitujen kauppatietojen tarjoajien julkistamien tietojen tehokas levitys sekä kyseisten tietojen helppo saatavuus ja käyttö, tiedot olisi julkistettava koneellisesti luettavassa muodossa käyttäen luotettavia kanavia, jotka mahdollistavat automaattisen pääsyn tietoihin. Verkkosivustot eivät kenties aina tarjoa luotettavaa ja riittävässä määrin skaalattavissa olevaa rakennetta, joka mahdollistaa helpon ja automaattisen pääsyn tietoihin, mutta toisaalta nämä tekniset rajoitukset saatetaan ratkaista tulevaisuudessa. Sen vuoksi ei pitäisi määrätä käytettäväksi tiettyä teknologiaa vaan olisi vahvistettava kriteerit, jotka käytettävän teknologian olisi täytettävä.
            
         
               (22)
            
            
               Oman pääoman ehtoisten ja niiden kaltaisten rahoitusvälineiden osalta asetuksessa (EU) N:o 600/2014 ei suljeta pois sitä mahdollisuutta, että sijoituspalveluyritykset julkistavat liiketoimensa useamman kuin yhden hyväksytyn julkistamisjärjestelyn välityksellä. Käytössä olisi kuitenkin oltava erityinen järjestely, jotta useista eri hyväksytyistä julkistamisjärjestelyistä peräisin olevia kaupankäyntitietoja konsolidoivat asianomaiset osapuolet, erityisesti konsolidoitujen kauppatietojen tarjoajat, pystyvät tunnistamaan mahdolliset päällekkäiset kaupat, sillä konsolidoitujen kauppatietojen tarjoajat saattaisivat muutoin konsolidoida saman kaupan useaan kertaan ja julkaista sen toistuvasti. Tämä heikentäisi konsolidoitujen kaupankäyntitietojen laatua ja käyttökelpoisuutta.
            
         
               (23)
            
            
               Sen vuoksi, kun hyväksytyt julkistamisjärjestelyt julkistavat liiketoimen, niiden olisi julkistettava sijoituspalveluyritysten ilmoittamat liiketoimet niin, että tietoihin sisältyy jäljennöstä koskeva kenttä, jossa ilmoitetaan, onko kyseessä ilmoituksen kaksoiskappale. Jotta sallittaisiin käytettyyn teknologiaan nähden neutraali lähestymistapa, on tarpeen säätää erilaisista mahdollisista tavoista, joilla hyväksytty julkistamisjärjestely voi tunnistaa kahdenkertaiset tiedot.
            
         
               (24)
            
            
               Jotta varmistettaisiin, että jokainen liiketoimi sisällytetään konsolidoituihin kaupankäyntitietoihin vain kerran, ja jotta lisättäisiin toimitettujen tietojen luotettavuutta, konsolidoitujen kauppatietojen tarjoajien ei pitäisi julkistaa tietoja sellaisesta hyväksytyn julkistamisjärjestelyn julkistamasta liiketoimesta, jonka todetaan olevan päällekkäinen.
            
         
               (25)
            
            
               Hyväksyttyjen julkistamisjärjestelyiden olisi julkistettava liiketoimia koskevat tiedot, mukaan lukien asianomaiset aikaleimat, kuten aika, jolloin liiketoimet on toteutettu, ja aika, jolloin liiketoimista on ilmoitettu. Lisäksi aikaleimojen tarkkuusasteen olisi ilmennettävä sen kaupankäyntijärjestelmän luonnetta, jossa liiketoimi on toteutettu. Tiedot sähköisissä järjestelmissä toteutetuista liiketoimista olisi julkaistava suuremmalla tarkkuusasteella kuin tiedot muissa kuin sähköisissä järjestelmissä toteutetuista liiketoimista.
            
         
               (26)
            
            
               Konsolidoitujen kauppatietojen tarjoajat voivat julkistaa tietoja oman pääoman ehtoisista rahoitusvälineistä ja muista kuin oman pääoman ehtoisista rahoitusvälineistä. Ottaen huomioon kaupankäyntitietoja koskevat erilaiset toiminnalliset vaatimukset ja ennen kaikkea muiden kuin oman pääoman ehtoisten rahoitusvälineiden huomattavasti suurempi joukko sekä direktiivin 2014/65/EU säännösten soveltamisen lykkääminen muita kuin oman pääoman ehtoisia rahoitusvälineitä koskevien konsolidoitujen kaupankäyntitietojen osalta, tässä asetuksessa täsmennetään ainoastaan oman pääoman ehtoisia rahoitusvälineitä koskeva konsolidoitujen kauppatietojen tarjoajan konsolidoitujen tietojen laajuus.
            
         
               (27)
            
            
               Tämän asetuksen säännökset ovat tiiviisti sidoksissa toisiinsa, koska ne kohdistuvat raportointipalvelujen tarjoajiin ja koskevat toimiluvan myöntämistä, toiminnan järjestämistä koskevia vaatimuksia sekä liiketoimien julkistamista. Jotta varmistettaisiin, että nämä säännökset, joiden pitäisi tulla voimaan samaan aikaan, ovat linjassa keskenään ja jotta sidosryhmien ja erityisesti asianomaisten velvoitteiden soveltamisalaan kuuluvien henkilöiden olisi helpompi saada näistä säännöksistä kattava käsitys, on tarpeen sisällyttää nämä tekniset sääntelystandardit yhteen asetukseen.
            
         
               (28)
            
            
               Tässä asetuksessa vahvistetaan tietojen julkistamista koskevat vaatimukset, joita sovelletaan hyväksyttyihin julkistamisjärjestelyihin ja konsolidoitujen kauppatietojen tarjoajiin. Jotta kauppapaikoissa, hyväksytyissä julkistamisjärjestelyissä ja konsolidoitujen kauppatietojen tarjoajissa noudatettaisiin yhdenmukaisia kaupankäyntitietojen julkaisemiskäytänteitä ja jotta helpotettaisiin konsolidoitujen kauppatietojen tarjoajien suorittamaa tietojen konsolidointia, tätä asetusta olisi sovellettava yhdessä komission delegoidun asetuksen (EU) 2017/587 (3) ja komission delegoidun asetuksen (EU) 2017/583 (4) kanssa, sillä niissä vahvistetaan kaupankäyntitietojen julkistamiseen sovellettavat yksityiskohtaiset vaatimukset.
            
         
               (29)
            
            
               Johdonmukaisuuden vuoksi ja rahoitusmarkkinoiden sujuvan toiminnan varmistamiseksi on tarpeen, että tässä asetuksessa annettuja säännöksiä sekä asiaa koskevia direktiivin 2014/65/EU kansallisia täytäntöönpanosäännöksiä sovelletaan samasta päivämäärästä lähtien. Koska direktiivin 2014/65/EU 65 artiklan 2 kohtaa sovelletaan tämän asetuksen soveltamisen aloitusvuotta seuraavan vuoden 3 päivästä syyskuuta, tiettyjä tämän asetuksen säännöksiä olisi sovellettava kyseisestä myöhemmästä päivästä.
            
         
               (30)
            
            
               Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.
            
         
               (31)
            
            
               EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (5) 37 artiklalla perustetulta arvopaperimarkkina-alan osallisryhmältä,
            
         ON HYVÄKSYNYT TÄMÄN ASETUKSEN:
   I LUKU
   
      TOIMILUVAN MYÖNTÄMINEN
   
   (Direktiivin 2014/65/EU 61 artiklan 2 kohta)
   1 artikla
   Toimivaltaisille viranomaisille annettavat tiedot
   1.   Hakijan, joka hakee toimilupaa tarjotakseen raportointipalveluja, on toimitettava toimivaltaiselle viranomaiselle 2, 3 ja 4 artiklassa säädetyt tiedot sekä kaikkia II ja III luvussa säädettyjä toiminnan järjestämistä koskevia vaatimuksia koskevat tiedot.
   2.   Raportointipalvelujen tarjoajan on ilmoitettava kotijäsenvaltionsa toimivaltaiselle viranomaiselle viipymättä kaikista luvan myöntämisajankohtana ja sen jälkeen annettujen tietojen olennaisista muutoksista.
   2 artikla
   Toiminnan järjestämistä koskevat tiedot
   1.   Hakijan, joka hakee toimilupaa tarjotakseen raportointipalveluja, on sisällytettävä toimilupahakemukseensa direktiivin 2014/65/EU 61 artiklan 2 kohdassa tarkoitettu toimintasuunnitelma. Toimintasuunnitelman on sisällettävä seuraavat tiedot:
   
               a)
            
            
               tiedot hakijan organisaatiorakenteesta, mukaan lukien organisaatiokaavio ja kuvaus sen liiketoimintaan osoitetuista henkilöstöresursseista sekä teknisistä ja oikeudellisista resursseista;
            
         
               b)
            
            
               tiedot raportointipalvelujen tarjoajan soveltamista vaatimusten noudattamista koskevista periaatteista ja menettelyistä, mukaan lukien
               
                           i)
                        
                        
                           kyseisten periaatteiden hyväksymisestä ja ylläpitämisestä vastaavan henkilön tai henkilöiden nimi;
                        
                     
                           ii)
                        
                        
                           järjestelyt, joiden avulla seurataan vaatimusten noudattamista koskevia periaatteita ja menettelyjä ja valvotaan niiden täytäntöönpanoa;
                        
                     
                           iii)
                        
                        
                           rikkomistapauksessa toteutettavat toimenpiteet, jos kyseisen tapauksen vuoksi saattaa syntyä tilanne, jossa toimiluvan myöntämisen edellytyksiä ei täytetä;
                        
                     
                           iv)
                        
                        
                           kuvaus menettelystä, jonka mukaisesti toimivaltaiselle viranomaiselle ilmoitetaan kaikista rikkomisista, joiden vuoksi saattaa syntyä tilanne, jossa toimiluvan myöntämisen edellytyksiä ei täytetä;
                        
                     
         
               c)
            
            
               luettelo kaikista ulkoistetuista toiminnoista sekä ulkoistettujen toimintojen valvontaan osoitetuista resursseista.
            
         2.   Jos raportointipalvelujen tarjoaja tarjoaa myös muita kuin raportointipalveluja, sen on kuvattava kyseiset palvelut organisaatiokaaviossa.
   3 artikla
   Ohjaus- ja hallintojärjestelmät
   1.   Hakijan, joka hakee toimilupaa tarjotakseen raportointipalveluja, on sisällytettävä toimilupahakemukseensa tiedot ohjaus- ja hallintojärjestelmää koskevista sisäisistä toimintatavoista sekä menettelyistä, joita sovelletaan sen ylimpään hallintoelimeen, toimivaan johtoon sekä valiokuntiin, jos sellaisia on perustettu.
   2.   Edellä 1 kohdassa säädettyihin tietoihin on sisällyttävä
   
               a)
            
            
               kuvaus menettelyistä, joita sovelletaan toimivan johdon ja ylimmän hallintoelimen jäsenten valinnassa, nimittämisessä, tulosarvioinnissa ja tehtävästä poistossa;
            
         
               b)
            
            
               kuvaus raportointisuhteista ja toimivalle johdolle ja ylimmälle hallintoelimelle suunnatun raportoinnin tiheydestä;
            
         
               c)
            
            
               kuvaus periaatteista ja menettelyistä, jotka koskevat ylimmän hallintoelimen jäsenten pääsyä asiakirjoihin.
            
         4 artikla
   Ylimmän hallintoelimen jäseniä koskevat tiedot
   1.   Hakijan, joka hakee toimilupaa tarjotakseen raportointipalveluja, on sisällytettävä toimilupahakemukseensa seuraavat tiedot kustakin ylimmän hallintoelimen jäsenestä:
   
               a)
            
            
               nimi, syntymäaika ja -paikka, kansallinen henkilötunnus tai vastaava, osoite ja yhteystiedot;
            
         
               b)
            
            
               asema, johon henkilö on nimitetty tai tulee nimitetyksi;
            
         
               c)
            
            
               ansioluettelo, josta käy ilmi riittävä kokemus ja tietämys tehtävien asianmukaiseen hoitamiseen;
            
         
               d)
            
            
               rikosrekisteritiedot, etenkin virallisena todistuksena, tai, jos tällaista asiakirjaa ei ole saatavilla kyseisessä jäsenvaltiossa, hyvästä maineesta annettavana omana ilmoituksena sekä toimivaltaiselle viranomaiselle annettavana valtuutuksena tiedustella, onko kyseinen jäsen tuomittu rikoksesta, joka liittyy finanssi- tai datapalvelujen tarjoamiseen taikka petoksiin tai kavalluksiin;
            
         
               e)
            
            
               hyvästä maineesta annettava oma ilmoitus sekä toimivaltaiselle viranomaiselle annettava valtuutus tiedustella, onko
               
                           i)
                        
                        
                           sääntelyviranomaisen tai valtion viraston käynnistämässä kurinpidollisessa tutkinnassa tehty kyseiselle jäsenelle vastainen päätös tai onko hän tällaisen vielä keskeneräisen tutkinnan kohteena;
                        
                     
                           ii)
                        
                        
                           tuomioistuimessa tehty hänelle vastainen päätös siviilioikeudellisessa menettelyssä, joka liittyy finanssi- tai datapalvelujen tarjoamiseen taikka virheelliseen menettelyyn tai petokseen yrityksen johtamisen yhteydessä;
                        
                     
                           iii)
                        
                        
                           hän kuulunut sellaisen yrityksen ylimpään hallintoelimeen, jonka osalta sääntelyviranomainen on tehnyt sille vastaisen päätöksen tai jolle se on määrännyt seuraamuksen tai jonka rekisteröinnin tai toimiluvan sääntelyviranomainen on peruuttanut;
                        
                     
                           iv)
                        
                        
                           häneltä evätty oikeus harjoittaa toimintaa, joka edellyttää sääntelyviranomaisen myöntämää rekisteröintiä tai toimilupaa;
                        
                     
                           v)
                        
                        
                           hän ollut mukana sellaisen yrityksen ylimmässä hallintoelimessä, joka on asetettu maksukyvyttömyys- tai likvidaatiomenettelyyn aikana, jona kyseinen henkilö on ollut tällaisessa asemassa, tai yhden vuoden kuluessa siitä, kun henkilö on lakannut toimimasta kyseisessä asemassa;
                        
                     
                           vi)
                        
                        
                           ammattialajärjestö määrännyt hänelle sakkoja, keskeyttänyt hänen toimintansa, mitätöinyt hänen asemansa tai määrännyt hänelle muun seuraamuksen liittyen petoksiin tai kavalluksiin tai finanssi- tai datapalvelujen tarjoamiseen;
                        
                     
                           vii)
                        
                        
                           hänet erotettu johto- tai hallintotehtävistä taikka sanottu irti työtehtävistä tai muista tehtävistä yrityksessä virheellisen menettelyn tai väärinkäytöksen vuoksi;
                        
                     
         
               f)
            
            
               maininta vähimmäisajasta, joka on määrä käyttää kyseisen henkilön tehtävien suorittamiseen raportointipalvelujen tarjoajassa;
            
         
               g)
            
            
               ilmoitus mahdollisista eturistiriidoista, joita voi esiintyä tai ilmetä tehtävien hoidossa, sekä siitä, miten näitä eturistiriitoja hallinnoidaan.
            
         II LUKU
   
      TOIMINNAN JÄRJESTÄMISTÄ KOSKEVAT VAATIMUKSET
   
   (Direktiivin 2014/65/EU 64 artiklan 3, 4 ja 5 kohta, 65 artiklan 4, 5 ja 6 kohta, 66 artiklan 2, 3 ja 4 kohta)
   5 artikla
   Eturistiriidat
   1.   Raportointipalvelujen tarjoajan on käytettävä ja ylläpidettävä tehokkaita hallintojärjestelyjä, joiden avulla voidaan välttää eturistiriitatilanteet sen palveluja lainsäädännöllisten velvoitteidensa täyttämiseksi käyttävien asiakkaiden sekä raportointipalvelujen tarjoajilta tietoja hankkivien muiden yhteisöjen kanssa. Näihin järjestelyihin on kuuluttava toimintaperiaatteita ja menettelyjä olemassa olevien ja mahdollisten eturistiriitojen havaitsemiseksi, hallitsemiseksi ja ilmoittamiseksi, ja niihin on sisällyttävä
   
               a)
            
            
               luettelo olemassa olevista ja mahdollisista eturistiriidoista; luettelosta on käytävä ilmi niiden kuvaus, havaitseminen, ehkäiseminen, hallitseminen ja ilmoittaminen;
            
         
               b)
            
            
               tehtävien ja liiketoimintalohkojen erottaminen toisistaan raportointipalvelujen tarjoajassa, mukaan lukien
               
                           i)
                        
                        
                           toimenpiteet, joilla estetään tietojenvaihto tai valvotaan sitä, jos eturistiriitojen riski on mahdollinen;
                        
                     
                           ii)
                        
                        
                           sellaisten relevanttien henkilöiden erillinen valvonta, joiden päätehtäviin liittyy etuja, jotka ovat mahdollisesti ristiriidassa asiakkaan etujen kanssa;
                        
                     
         
               c)
            
            
               kuvaus palkkioperiaatteista, joiden mukaisesti määritetään raportointipalvelujen tarjoajan sekä siihen läheisesti sidoksissa olevien yritysten veloittamat palkkiot;
            
         
               d)
            
            
               kuvaus ylimmän hallintoelimen jäsenten ja toimivan johdon palkitsemisjärjestelmästä;
            
         
               e)
            
            
               raportointipalvelujen tarjoajan henkilöstölle ja ylimmälle hallintoelimelle suunnatut säännöt, jotka koskevat rahan, lahjojen tai palvelusten hyväksymistä.
            
         2.   Edellä 1 kohdan a alakohdassa tarkoitetun eturistiriitojen luettelon on sisällettävä sellaisista tilanteista aiheutuvat eturistiriidat, joissa
   
               a)
            
            
               raportointipalvelujen tarjoaja voi saada taloudellista etua tai välttää taloudellisen tappion asiakkaan kustannuksella;
            
         
               b)
            
            
               raportointipalvelujen tarjoajalla voi olla asiakkaalle tarjotun palvelun tulokseen liittyvä, asiakkaan vastaavasta edusta poikkeava etu;
            
         
               c)
            
            
               raportointipalvelujen tarjoajalla voi olla kannustin asettaa etusijalle omat etunsa tai toisen asiakkaan tai asiakasryhmän edut eikä sen asiakkaan etuja, jolle palvelua tarjotaan;
            
         
               d)
            
            
               raportointipalvelujen tarjoaja saa tai voi saada asiakkaalle tarjotun palvelun yhteydessä miltä tahansa muulta henkilöltä kuin asiakkaalta kannustimen, joka on muodoltaan rahaa, tavaroita tai palveluja ja joka on muu kuin palvelusta saatu provisio tai palkkio.
            
         6 artikla
   Toiminnan järjestämistä koskevat vaatimukset ulkoistamisen yhteydessä
   1.   Jos raportointipalvelujen tarjoaja käyttää kolmansia osapuolia, mukaan lukien siihen läheisesti sidoksissa olevat yritykset, toimintojen suorittamiseen sen puolesta, sen on varmistettava, että palveluntarjoajana olevalla kolmannella osapuolella on kyky ja kapasiteetti suorittaa toiminnot luotettavasti ja ammattitaitoisesti.
   2.   Raportointipalvelujen tarjoajan on täsmennettävä, mitä toimintoja aiotaan ulkoistaa, mukaan lukien määrällinen erittely kunkin toiminnon suorittamiseen tarvittavista henkilöstöresursseista ja teknisistä resursseista.
   3.   Toimintoja ulkoistavan raportointipalvelujen tarjoajan on varmistettava, ettei ulkoistaminen heikennä sen kykyä tai valtuuksia hoitaa toimivan johdon tai ylimmän hallintoelimen tehtäviä.
   4.   Raportointipalvelujen tarjoaja on vastuussa kaikista ulkoistetuista toiminnoista, ja sen on toteutettava organisatorisia toimenpiteitä, joilla varmistetaan
   
               a)
            
            
               että se arvioi, suorittaako palveluntarjoajana oleva kolmas osapuoli ulkoistetut toiminnot tehokkaasti ja sovellettavia lakeja ja säännöksiä noudattaen, ja puuttuu havaittuihin laiminlyönteihin asianmukaisesti;
            
         
               b)
            
            
               ulkoistettuihin toimintoihin liittyvien riskien tunnistaminen ja riittävä säännöllinen valvonta;
            
         
               c)
            
            
               ulkoistettuihin toimintoihin kohdistuvat riittävät valvontamenettelyt, mukaan lukien toimintojen ja niiden riskien tehokas valvonta raportointipalvelujen tarjoajassa;
            
         
               d)
            
            
               asianmukainen liiketoiminnan jatkuvuus ulkoistettujen toimintojen osalta.
            
         Sovellettaessa d alakohtaa raportointipalvelujen tarjoajan on saatava tiedot palveluntarjoajana olevan kolmannen osapuolen liiketoiminnan jatkuvuutta koskevista järjestelyistä, arvioitava niiden laatu ja vaadittava tarvittaessa parannuksia.
   5.   Raportointipalvelujen tarjoajan on varmistettava, että palveluntarjoajana oleva kolmas osapuoli tekee yhteistyötä raportointipalvelujen tarjoajan toimivaltaisen viranomaisen kanssa ulkoistettujen toimintojen yhteydessä.
   6.   Jos raportointipalvelujen tarjoaja ulkoistaa kriittisiä toimintoja, sen on annettava kotijäsenvaltionsa toimivaltaiselle viranomaiselle
   
               a)
            
            
               palveluntarjoajana olevan kolmannen osapuolen tunnistetiedot;
            
         
               b)
            
            
               4 kohdassa määritetyt organisatoriset toimenpiteet ja toimintaperiaatteet, joita sovelletaan ulkoistamiseen ja siitä aiheutuviin riskeihin;
            
         
               c)
            
            
               ulkoistettuja toimintoja koskevat sisäiset tai ulkoiset raportit.
            
         Sovellettaessa 6 artiklan ensimmäistä alakohtaa toimintoa on pidettävä kriittisenä, jos puute tai laiminlyönti sen suorittamisessa haittaisi tuntuvasti sitä, että raportointipalvelujen tarjoaja täyttää jatkuvasti toimilupansa mukaiset edellytykset ja velvoitteet tai sen muut direktiivistä 2014/65/EU johtuvat velvoitteet.
   7 artikla
   Liiketoiminnan jatkuvuus ja varajärjestelyt
   1.   Raportointipalvelujen tarjoajan on käytettävä järjestelmiä ja järjestelyjä, jotka ovat asianmukaisia ja riittävän tehokkaita tarjottujen direktiivissä 2014/65/EU tarkoitettujen palvelujen suorittamisen jatkuvuuden ja säännönmukaisuuden turvaamiseksi.
   2.   Raportointipalvelujen tarjoajan on suoritettava säännöllisin väliajoin, vähintään vuosittain, arviointeja, joissa tarkastellaan sen teknisiä infrastruktuureja ja niihin liittyviä periaatteita ja menettelyjä, mukaan lukien liiketoiminnan jatkuvuutta koskevat järjestelyt. Raportointipalvelujen tarjoajan on korjattava mahdolliset arvioinnin aikana havaitut puutteet.
   3.   Raportointipalvelujen tarjoajalla on oltava käytössään tehokkaat liiketoiminnan jatkuvuutta koskevat järjestelyt, joilla puututaan häiriötilanteisiin, mukaan lukien
   
               a)
            
            
               prosessit, jotka ovat kriittisiä raportointipalvelujen tarjoajan palvelujen varmistamiseksi, mukaan lukien eskalointimenettelyt, oleelliset ulkoistetut toiminnot tai riippuvuudet ulkopuolisista tarjoajista;
            
         
               b)
            
            
               erityiset jatkuvuutta koskevat järjestelyt, jotka kattavat riittävän laajasti mahdollisia skenaarioita lyhyellä ja keskipitkällä aikavälillä, mukaan lukien järjestelmähäiriöt, luonnonkatastrofit, viestintähäiriöt, avainhenkilöstön menettäminen ja tavanomaisesti käytettyjen tilojen käytön estyminen;
            
         
               c)
            
            
               tietokonelaitteiston varakomponentit, jotka mahdollistavat vaihdon varalla olevaan infrastruktuuriin, mukaan lukien verkkoyhteydet ja viestintäkanavat;
            
         
               d)
            
            
               varmistukset liiketoiminnan kannalta kriittisistä tiedoista ja tarvittavia yhteyksiä koskevista ajantasaisista tiedoista, minkä avulla turvataan raportointipalvelujen tarjoajassa sekä asiakkaiden kanssa tapahtuva viestintä;
            
         
               e)
            
            
               menettelyt varatiloihin siirtymiseksi ja raportointipalvelujen hoitamiseksi sieltä käsin;
            
         
               f)
            
            
               kriittisten toimintojen palautumisajan enimmäispituudelle asetettu tavoite, jonka on oltava mahdollisimman lyhyt ja joka tapauksessa enintään kuusi tuntia hyväksyttyjen julkistamisjärjestelyiden ja konsolidoitujen kauppatietojen tarjoajien tapauksessa ja seuraavan työpäivän työajan loppuun saakka hyväksyttyjen ilmoitusjärjestelmien tapauksessa;
            
         
               g)
            
            
               koulutuksen antaminen henkilöstölle liiketoiminnan jatkuvuutta koskevien järjestelyjen toiminnasta ja yksittäisten henkilöiden tehtävistä, mukaan lukien erityinen turvallisuustoimiin osoitettu henkilöstö, joka on valmis reagoimaan välittömästi palveluja koskeviin häiriöihin.
            
         4.   Raportointipalvelujen tarjoajan on laadittava ohjelma liiketoiminnan jatkuvuutta koskevien järjestelyjen säännöllistä testausta ja tarkastusta sekä tarvittaessa niiden mukauttamista varten.
   5.   Raportointipalvelujen tarjoajan on julkistettava verkkosivustollaan ja ilmoitettava viipymättä kotijäsenvaltionsa toimivaltaiselle viranomaiselle ja asiakkailleen kaikista palvelukatkoksista tai yhteyshäiriöistä sekä tavanomaisen palvelun arvioidusta jatkamisajankohdasta.
   6.   Hyväksyttyjen ilmoitusjärjestelmien tapauksessa 5 kohdassa tarkoitetut ilmoitukset on annettava myös kaikille toimivaltaisille viranomaisille, joille hyväksytty ilmoitusjärjestelmä toimittaa ilmoituksia liiketoimista.
   8 artikla
   Testaus ja kapasiteetti
   1.   Raportointipalvelujen tarjoajan on käytettävä selkeästi määritettyjä kehitys- ja testausmenetelmiä, joilla varmistetaan, että
   
               a)
            
            
               tietotekniikkajärjestelmien toiminta vastaa raportointipalvelujen tarjoajan lainsäädännöllisiä velvoitteita;
            
         
               b)
            
            
               tietotekniikkajärjestelmiin sisältyvät vaatimustenmukaisuuden ja riskinhallinnan varmistukset toimivat tarkoitetulla tavalla;
            
         
               c)
            
            
               tietotekniikkajärjestelmät pystyvät jatkamaan tehokasta toimintaa kaikkina aikoina.
            
         2.   Raportointipalvelujen tarjoajan on käytettävä 1 kohdassa tarkoitettuja menetelmiä myös ennen tietotekniikkajärjestelmien päivitysten käyttöönottoa sekä sen jälkeen.
   3.   Raportointipalvelujen tarjoajan on viipymättä ilmoitettava kotijäsenvaltionsa toimivaltaiselle viranomaiselle kaikista tietotekniikkajärjestelmiin suunnitelluista huomattavista muutoksista ennen niiden toteutusta.
   4.   Hyväksyttyjen ilmoitusjärjestelmien tapauksessa 3 kohdassa tarkoitetut ilmoitukset on annettava myös kaikille toimivaltaisille viranomaisille, joille hyväksytty ilmoitusjärjestelmä toimittaa ilmoituksia liiketoimista.
   5.   Raportointipalvelujen tarjoajan on laadittava jatkuva ohjelma kehitys- ja testausmenetelmien säännöllistä tarkastusta ja tarvittaessa niiden mukauttamista varten.
   6.   Raportointipalvelujen tarjoajan on suoritettava säännöllisesti stressitestejä vähintään kerran vuodessa. Raportointipalvelujen tarjoajan on sisällytettävä stressitestin epäsuotuisiin skenaarioihin järjestelmiensä ja tietoliikenneyhteyksiensä kriittisten osien odottamaton käyttäytyminen. Stressitesteissä on kartoitettava, miten laitteistot, ohjelmistot ja tietoliikenne reagoivat mahdollisiin uhkiin, ja yksilöitävä järjestelmät, jotka eivät kykene selviytymään epäsuotuisista skenaarioista. Raportointipalvelujen tarjoajan on toteutettava toimenpiteitä, joilla korjataan kyseisissä järjestelmissä havaitut puutteet.
   7.   Raportointipalvelujen tarjoajalla on oltava
   
               a)
            
            
               riittävä kapasiteetti, jotta se pystyy hoitamaan tehtävänsä ilman keskeytyksiä tai laiminlyöntejä, joihin kuuluvat myös tietojen puuttuminen ja virheellisyys;
            
         
               b)
            
            
               riittävät skaalausmahdollisuudet, jotta se pystyy mukauttamaan toimintaansa ilman aiheetonta viivytystä, jos käsiteltävien tietojen määrä ja asiakkaiden esittämien käyttöoikeuspyyntöjen lukumäärä lisääntyvät.
            
         9 artikla
   Turvallisuus
   1.   Raportointipalvelujen tarjoajan on perustettava ja pidettävä yllä fyysistä ja sähköistä turvallisuutta koskevia menettelyjä ja järjestelyjä, joiden tarkoituksena on
   
               a)
            
            
               suojata sen tietotekniikkajärjestelmiä väärinkäytöltä tai luvattomalta pääsyltä;
            
         
               b)
            
            
               minimoida tietojärjestelmiin, sellaisina kuin ne on määritelty Euroopan parlamentin ja neuvoston direktiivin 2013/40/EU (6) 2 artiklan a alakohdassa, kohdistuvien hyökkäysten riski;
            
         
               c)
            
            
               estää luottamuksellisten tietojen luvaton luovuttaminen;
            
         
               d)
            
            
               varmistaa tietojen turvallisuus ja eheys.
            
         2.   Jos sijoituspalveluyritys, jäljempänä ’raportoiva sijoituspalveluyritys’ käyttää kolmatta osapuolta, jäljempänä ’ilmoitukset toimittava yritys’, joka toimittaa tiedot hyväksyttyyn ilmoitusjärjestelmään sen puolesta, hyväksytyllä ilmoitusjärjestelmällä on oltava käytössään menettelyt ja järjestelyt sen varmistamiseksi, ettei ilmoitukset toimittavalla yrityksellä ole pääsyä sellaisiin raportoivaa sijoituspalveluyritystä koskeviin tai sen hyväksytylle ilmoitusjärjestelmälle toimittamiin muihin tietoihin, jotka raportoiva sijoituspalveluyritys on saattanut lähettää hyväksytylle ilmoitusjärjestelmälle suoraan tai toisen ilmoitukset toimittavan yrityksen välityksellä.
   3.   Raportointipalvelujen tarjoajan on otettava käyttöön ja pidettävä yllä toimenpiteitä ja järjestelyjä, joilla 1 kohdassa määritetyt riskit voidaan tunnistaa nopeasti ja joilla niitä voidaan hallita.
   4.   Jos 1, 2 ja 3 kohdassa tarkoitettuihin fyysistä ja sähköistä turvallisuutta koskeviin toimenpiteisiin kohdistuu loukkauksia, raportointipalvelujen tarjoajan on ilmoitettava asiasta viipymättä
   
               a)
            
            
               kotijäsenvaltionsa toimivaltaiselle viranomaiselle ja toimitettava tapahtumaa käsittelevä raportti, jossa ilmoitetaan tapahtuman luonne, tapahtuman vuoksi toteutetut toimenpiteet sekä vastaavien tapahtumien estämiseksi toteutetut toimet;
            
         
               b)
            
            
               asiakkailleen, joihin turvaloukkaus on vaikuttanut.
            
         5.   Hyväksyttyjen ilmoitusjärjestelmien tapauksessa 4 kohdan a alakohdassa tarkoitettu ilmoitus on annettava myös kaikille muille toimivaltaisille viranomaisille, joille hyväksytty ilmoitusjärjestelmä toimittaa ilmoituksia liiketoimista.
   10 artikla
   Puutteellisten tai mahdollisesti virheellisten tietojen käsittely hyväksytyissä julkistamisjärjestelyissä ja konsolidoitujen kauppatietojen tarjoajissa
   1.   Hyväksyttyjen julkistamisjärjestelyiden ja konsolidoitujen kauppatietojen tarjoajien on otettava käyttöön ja pidettävä yllä asianmukaisia järjestelyjä, joilla varmistetaan, että ne julkistavat sijoituspalveluyrityksiltä ja, konsolidoitujen kauppatietojen tarjoajien tapauksessa, kauppapaikoilta ja hyväksytyiltä julkistamisjärjestelyiltä saamansa kauppoja koskevat ilmoitukset oikein lisäämättä itse virheitä tietoihin tai jättämättä pois tietoja, ja niiden on korjattava tiedot, jos ne ovat itse aiheuttaneet virheen tai puutteen.
   2.   Hyväksyttyjen julkistamisjärjestelyiden ja konsolidoitujen kauppatietojen tarjoajien on seurattava tietotekniikkajärjestelmiensä suorituskykyä jatkuvasti ja reaaliaikaisesti varmistaakseen, että niiden saamat kauppoja koskevat ilmoitukset on julkistettu onnistuneesti.
   3.   Hyväksyttyjen julkistamisjärjestelyiden ja konsolidoitujen kauppatietojen tarjoajien on tehtävä määräajoin täsmäytyksiä vastaanottamiensa ja julkistamiensa kauppoja koskevien ilmoitusten välillä varmistaakseen, että tiedot on julkistettu virheettömästi.
   4.   Hyväksytyn julkistamisjärjestelyn on vahvistettava kauppoja koskevan ilmoituksen vastaanottaminen raportoivalle sijoituspalveluyritykselle, mukaan lukien antamansa liiketoimen tunnistekoodi. Hyväksytyn julkistamisjärjestelyn on käytettävä liiketoimen tunnistekoodia kaikessa kirjeenvaihdossa, jota se käy raportoivan sijoituspalveluyrityksen kanssa myöhemmin tietystä kauppoja koskevasta ilmoituksesta.
   5.   Hyväksytyn julkistamisjärjestelyn on otettava käyttöön ja pidettävä yllä asianmukaisia järjestelyjä, joiden avulla voidaan jo vastaanottovaiheessa tunnistaa sellaiset kauppoja koskevat ilmoitukset, jotka ovat puutteellisia tai sisältävät tietoja, jotka ovat todennäköisesti virheellisiä. Näihin järjestelyihin on sisällyttävä automaattisia hinta- ja volyymihälytyksiä ottaen huomioon
   
               a)
            
            
               ala ja markkinasegmentti, joilla rahoitusvälineellä käydään kauppaa;
            
         
               b)
            
            
               likviditeetti, mukaan lukien aiemmat kaupankäyntitasot;
            
         
               c)
            
            
               asianomaiset hinta- ja volyymiviitearvot;
            
         
               d)
            
            
               tarvittaessa rahoitusvälineen ominaispiirteiden mukaan määräytyvät muut muuttujat.
            
         6.   Jos hyväksytty julkistamisjärjestely katsoo, että sen vastaanottama kauppoja koskeva ilmoitus on puutteellinen tai sisältää todennäköisesti virheellisiä tietoja, se ei saa julkistaa kyseistä kauppoja koskevaa ilmoitusta, ja sen on viipymättä tiedotettava asiasta kauppoja koskevan ilmoituksen toimittaneelle sijoituspalveluyritykselle.
   7.   Hyväksyttyjen julkistamisjärjestelyiden ja konsolidoitujen kauppatietojen tarjoajien on poikkeuksellisissa olosuhteissa poistettava ja muutettava kauppoja koskevan ilmoituksen tietoja tiedot toimittavan yhteisön pyynnöstä, kun kyseinen yhteisö ei voi teknisistä syistä poistaa tai muuttaa omia tietojaan.
   8.   Hyväksyttyjen julkistamisjärjestelyiden on julkistettava kauppoja koskeviin ilmoituksiin sisältyvien tietojen peruuttamista tai muuttamista koskevat ehdottomat toimintaperiaatteet, joissa vahvistetaan seuraamukset, joita hyväksytyt julkistamisjärjestelyt voivat määrätä kauppoja koskevia ilmoituksia toimittaville sijoituspalveluyrityksille, jos puutteelliset tai virheelliset tiedot ovat johtaneet kauppoja koskevien ilmoitusten peruuttamiseen tai muuttamiseen.
   11 artikla
   Puutteellisten tai mahdollisesti virheellisten tietojen käsittely hyväksytyissä ilmoitusjärjestelmissä
   1.   Hyväksytyn ilmoitusjärjestelmän on otettava käyttöön ja pidettävä yllä asianmukaisia järjestelyjä, joiden avulla voidaan tunnistaa sellaiset liiketoimista annetut ilmoitukset, jotka ovat puutteellisia tai sisältävät asiakkaista johtuvia ilmeisiä virheitä. Hyväksytyn ilmoitusjärjestelmän on validoitava liiketoimista annetut ilmoitukset suhteessa asetuksen (EU) N:o 600/2014 26 artiklassa säädettyihin tietokenttiä sekä niiden muotoa ja sisältöä koskeviin vaatimuksiin komission delegoidun asetuksen (EU) 2017/590 (7) liitteessä I olevan taulukon 1 mukaisesti.
   2.   Hyväksytyn ilmoitusjärjestelmän on otettava käyttöön ja pidettävä yllä asianmukaisia järjestelyjä, joiden avulla voidaan tunnistaa sellaiset liiketoimista annetut ilmoitukset, joissa on kyseisen hyväksytyn ilmoitusjärjestelmän itse aiheuttamia virheitä tai puutteita, ja korjata tällaiset virheet tai puutteet esimerkiksi poistamalla ne tai muuttamalla niitä. Hyväksytyn ilmoitusjärjestelmän on suoritettava tietokenttien sekä niiden muodon ja sisällön validointi delegoidun asetuksen (EU) 2017/590 liitteessä I olevan taulukon 1 mukaisesti.
   3.   Hyväksytyn ilmoitusjärjestelmän on seurattava järjestelmiensä suorituskykyä jatkuvasti ja reaaliaikaisesti varmistaakseen, että sen saama liiketoimista annettu ilmoitus on ilmoitettu onnistuneesti toimivaltaiselle viranomaiselle asetuksen (EU) N:o 600/2014 26 artiklan mukaisesti.
   4.   Hyväksytyn ilmoitusjärjestelmän on tehtävä kotijäsenvaltionsa toimivaltaisen viranomaisen tai sen toimivaltaisen viranomaisen pyynnöstä, jolle hyväksytty ilmoitusjärjestelmä toimittaa ilmoitukset liiketoimista, määräajoin täsmäytyksiä, joissa hyväksytyn ilmoitusjärjestelmän asiakkaaltaan saamia tai asiakkaan puolesta liiketoimien raportointia varten tuottamia tietoja verrataan toimivaltaisen viranomaisen antamista tiedoista poimittuihin otoksiin.
   5.   Mahdollisia korjauksia, liiketoimista annettujen ilmoitusten peruutukset tai muutokset mukaan luettuina, joissa ei ole kyse hyväksytyn ilmoitusjärjestelmän aiheuttamien virheiden tai puutteiden korjaamisesta, on tehtävä ainoastaan asiakkaan pyynnöstä ja ilmoituskohtaisesti. Jos hyväksytty ilmoitusjärjestelmä peruuttaa liiketoimesta annetun ilmoituksen tai muuttaa sitä asiakkaan pyynnöstä, sen on toimitettava asiakkaalle kyseinen ajan tasalle saatettu ilmoitus liiketoimesta.
   6.   Jos hyväksytty ilmoitusjärjestelmä toteaa asiakkaan aiheuttaman virheen tai puutteen ennen liiketoimia koskevan ilmoituksen toimittamista, se ei saa toimittaa kyseistä ilmoitusta, ja sen on viipymättä ilmoitettava sijoituspalveluyritykselle yksityiskohtaiset tiedot virheestä tai puutteesta, jotta asiakas voi toimittaa korjatut tiedot.
   7.   Jos hyväksytty ilmoitusjärjestelmä havaitsee itse aiheuttamiaan virheitä tai puutteita, sen on viipymättä toimitettava paikkansapitävä ja täydellinen ilmoitus.
   8.   Hyväksytyn ilmoitusjärjestelmän on ilmoitettava viipymättä asiakkaalleen virhettä tai puutetta koskevat yksityiskohtaiset tiedot ja toimitettava asiakkaalle ajan tasalle saatettu ilmoitus liiketoimista. Hyväksytyn ilmoitusjärjestelmän on ilmoitettava virheestä tai puutteesta viipymättä myös kotijäsenvaltionsa toimivaltaiselle viranomaiselle ja sille toimivaltaiselle viranomaiselle, jolle hyväksytty ilmoitusjärjestelmä on toimittanut liiketoimia koskevan ilmoituksen.
   9.   Liiketoimista annettujen virheellisten ilmoitusten korjaamista tai peruuttamista tai puuttuvien liiketoimien ilmoittamista koskeva vaatimus ei koske sellaisia virheitä tai puutteita, jotka olivat ilmenneet yli viisi vuotta ennen päivää, jona hyväksytty ilmoitusjärjestelmä havaitsi kyseiset virheet tai puutteet.
   12 artikla
   Hyväksyttyjen ilmoitusjärjestelmien yhteydet
   1.   Hyväksytyllä ilmoitusjärjestelmällä on oltava käytössään toimintaperiaatteet, järjestelyt ja tekniset valmiudet, jotta se pystyy noudattamaan liiketoimia koskevien ilmoitusten toimittamista koskevaa teknistä eritelmää, jota sen kotijäsenvaltion toimivaltainen viranomainen ja muut toimivaltaiset viranomaiset, joille hyväksytty ilmoitusjärjestelmä lähettää ilmoitukset liiketoimista, edellyttävät.
   2.   Hyväksytyllä ilmoitusjärjestelmällä on oltava käytössään riittävät toimintaperiaatteet, järjestelyt ja tekniset valmiudet, jotta se pystyy vastaanottamaan liiketoimia koskevia ilmoituksia asiakkailta ja välittämään tietoja takaisin asiakkaille. Hyväksytyn ilmoitusjärjestelmän on toimitettava asiakkaalle jäljennös liiketoimia koskevasta ilmoituksesta, jonka hyväksytty ilmoitusjärjestelmä on toimittanut toimivaltaiselle viranomaiselle asiakkaan puolesta.
   13 artikla
   Konsolidoitujen kauppatietojen tarjoajien tarjoamat muut palvelut
   1.   Konsolidoitujen kauppatietojen tarjoaja voi tarjota seuraavia lisäpalveluja:
   
               a)
            
            
               avoimuusvaatimusten mukaisten kauppaa edeltävien tietojen tarjoaminen;
            
         
               b)
            
            
               aiempien tietojen tarjoaminen;
            
         
               c)
            
            
               viitetietojen tarjoaminen;
            
         
               d)
            
            
               tutkimusten tarjoaminen;
            
         
               e)
            
            
               rahoitusvälineitä ja kauppapaikkoja koskevien tietojen ja tilastojen ja muiden markkinoihin liittyvien tietojen käsittely, jakelu ja markkinointi;
            
         
               f)
            
            
               datan ja tietojen siirtoon liittyvien ohjelmistojen, laitteistojen ja verkkojen suunnittelu, hallinta, ylläpito ja markkinointi.
            
         2.   Konsolidoitujen kauppatietojen tarjoaja voi suorittaa 1 kohdassa määritettyihin palveluihin kuulumattomia muita palveluja, jotka lisäävät markkinoiden tehokkuutta, edellyttäen, ettei niistä aiheudu kaupankäyntitietojen laadulle tai konsolidoitujen kauppatietojen tarjoajan riippumattomuudelle sellaisia riskejä, joita ei voida riittävällä tavalla estää tai lieventää.
   III LUKU
   
      JULKISTAMISJÄRJESTELYT
   
   (Direktiivin 2014/65/EU 64 artiklan 1 ja 2 kohta ja 65 artiklan 1 kohta)
   14 artikla
   Koneellinen luettavuus
   1.   Hyväksyttyjen julkistamisjärjestelyiden ja konsolidoitujen kauppatietojen tarjoajien on julkistettava direktiivin 2014/65/EU 64 artiklan 1 kohdan ja 65 artiklan 1 kohdan mukaisesti julkistettavat tiedot koneellisesti luettavassa muodossa.
   2.   Konsolidoitujen kauppatietojen tarjoajien on julkistettava direktiivin 2014/65/EU 65 artiklan 2 kohdan mukaisesti julkistettavat tiedot koneellisesti luettavassa muodossa.
   3.   Tiedot on katsottava koneellisesti luettavassa muodossa julkaistuiksi vain, jos kaikki seuraavat edellytykset täyttyvät:
   
               a)
            
            
               tiedot ovat sähköisessä muodossa, jota on tarkoitus lukea suoraan ja automaattisesti tietokoneella;
            
         
               b)
            
            
               niitä säilytetään 8 artiklan 7 kohdan mukaisesti asianmukaisessa tietotekniikka-arkkitehtuurissa, joka mahdollistaa automaattisen pääsyn;
            
         
               c)
            
            
               ne ovat riittävän vankkoja palvelujen tarjoamisen jatkuvuuden ja säännönmukaisuuden turvaamiseksi ja varmistavat riittävän nopean pääsyn;
            
         
               d)
            
            
               niihin voidaan päästä ja niitä voidaan lukea, käyttää ja jäljentää tietokoneohjelmistoilla, jotka ovat maksutta ja julkisesti saatavilla.
            
         Ensimmäisen alakohdan a alakohtaa sovellettaessa sähköinen muoto on määritettävä vapaasti saatavilla olevilla, valmistajasidonnaisuuksista vapailla ja avoimilla standardeilla.
   4.   Sovellettaessa 3 kohdan a alakohtaa sähköisen muodon on sisällettävä tiedosto- tai viestityypit, niiden yksilöintiä koskevat säännöt sekä niiden sisältämien kenttien nimet ja tietotyypit.
   5.   Hyväksyttyjen julkistamisjärjestelyiden ja konsolidoitujen kauppatietojen tarjoajien on
   
               a)
            
            
               asetettava ohjeet julkisesti saataville ja selostettava, miten ja missä tiedot ovat helposti saatavilla ja käytettävissä, mukaan lukien sähköisen muodon yksilöinti;
            
         
               b)
            
            
               julkistettava kaikki a alakohdassa tarkoitettuihin ohjeisiin tehdyt muutokset vähintään kolme kuukautta ennen muutosten voimaantuloa, paitsi jos ohjeita koskevien muutosten voimaantuloa joudutaan nopeuttamaan kiireellisen ja asianmukaisesti perustellun tarpeen vuoksi;
            
         
               c)
            
            
               sisällytettävä verkkosivustonsa etusivulle linkki a alakohdassa tarkoitettuihin ohjeisiin.
            
         15 artikla
   Osakkeita, talletustodistuksia, pörssilistattuja rahastoja, todistuksia ja muita samankaltaisia rahoitusvälineitä koskevien konsolidoitujen kaupankäyntitietojen laajuus
   1.   Konsolidoitujen kauppatietojen tarjoajan on sisällytettävä sähköiseen tietovirtaansa asetuksen (EU) N:o 600/2014 6 ja 20 artiklan mukaisesti julkistetut tiedot kaikista kyseisissä artikloissa tarkoitetuista rahoitusvälineistä.
   2.   Kun uusi hyväksytty julkistamisjärjestely tai uusi kauppapaikka aloittaa toiminnan, konsolidoitujen kauppatietojen tarjoajan on sisällytettävä kyseisen hyväksytyn julkistamisjärjestelyn tai kauppapaikan julkistamat tiedot konsolidoitujen kaupankäyntitietojensa sähköiseen tietovirtaan mahdollisimman pian ja joka tapauksessa viimeistään kuuden kuukauden kuluttua hyväksytyn julkistamisjärjestelyn tai kauppapaikan toiminnan aloittamisesta.
   16 artikla
   Kauppoja koskevien alkuperäisten ilmoitusten ja kaksoiskappaleiden yksilöinti osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden yhteydessä
   1.   Jos hyväksytty julkistamisjärjestely julkistaa kauppoja koskevan ilmoituksen, joka on kaksoiskappale, sen on lisättävä jäljennöstä koskevaan kenttään ”DUPL”-tunnus, jonka avulla tietojen vastaanottajat pystyvät erottamaan alkuperäisen kauppoja koskevan ilmoituksen ja sen mahdolliset kaksoiskappaleet.
   2.   Sovellettaessa 1 kohtaa hyväksytyn julkistamisjärjestelyn on edellytettävä, että jokainen sijoituspalveluyritys täyttää jommankumman seuraavista edellytyksistä:
   
               a)
            
            
               vahvistaa, että se ilmoittaa tiettyä rahoitusvälinettä koskevia liiketoimia vain kyseisen hyväksytyn julkistamisjärjestelyn välityksellä;
            
         
               b)
            
            
               käyttää tunnistamismenettelyä, jossa yksi ilmoitus merkitään alkuperäiseksi (”ORGN”) ja kaikki muut samaa liiketoimea koskevat ilmoitukset kaksoiskappaleiksi (”DUPL”).
            
         17 artikla
   Alkuperäisten ilmoitusten julkistaminen osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden yhteydessä
   Konsolidoitujen kauppatietojen tarjoaja ei saa konsolidoida kauppoja koskevia ilmoituksia, joiden jäljennöstä koskevassa kentässä on ”DUPL”-tunnus.
   18 artikla
   Hyväksytyn julkistamisjärjestelyn julkistamat tiedot
   1.   Hyväksytyn julkistamisjärjestelyn on julkistettava
   
               a)
            
            
               osakkeita, talletustodistuksia, pörssilistattuja rahastoja, todistuksia ja muita samankaltaisia rahoitusvälineitä koskevien toteutettujen liiketoimien yhteydessä delegoidun asetuksen (EU) 2017/587 liitteessä I olevassa taulukossa 2 määritetyt tiedot liiketoimesta, ja sen on käytettävä delegoidun asetuksen (EU) 2017/587 liitteessä I olevassa taulukossa 3 lueteltuja asianmukaisia merkintöjä;
            
         
               b)
            
            
               joukkovelkakirjalainoja, strukturoituja rahoitustuotteita, päästöoikeuksia ja johdannaisia koskevien toteutettujen liiketoimien yhteydessä delegoidun asetuksen (EU) 2017/583 liitteessä II olevassa taulukossa 1 määritetyt tiedot liiketoimesta, ja sen on käytettävä delegoidun asetuksen (EU) 2017/583 liitteessä II olevassa taulukossa 2 lueteltuja asianmukaisia merkintöjä.
            
         2.   Julkistaessaan tietoja liiketoimen ilmoittamisajankohdasta hyväksytyn julkistamisjärjestelyn on sisällytettävä tietoihin päivämäärä ja kellonaika (sekunnin tarkkuudella), joina se julkistaa liiketoimen.
   3.   Poiketen siitä, mitä 2 kohdassa säädetään, hyväksytyn julkistamisjärjestelyn, joka julkistaa tiedot sähköisessä järjestelmässä toteutetusta liiketoimesta, on sisällytettävä tietoihin päivämäärä ja kellonaika (millisekunnin tarkkuudella), joina kyseinen liiketoimi julkistetaan kyseisen järjestelyn kauppoja koskevassa ilmoituksessa.
   4.   Sovellettaessa 3 kohtaa ’sähköisellä järjestelmällä’ tarkoitetaan järjestelmää, jossa toimeksiantoja koskeva kaupankäynti voidaan hoitaa sähköisesti tai jossa toimeksiantoja koskeva kaupankäynti voidaan hoitaa järjestelmän ulkopuolella edellyttäen, että toimeksiannoista ilmoitetaan kyseisen järjestelmän välityksellä.
   5.   Edellä 2 kohdassa tarkoitettu aikaleima ei saa poiketa yli sekunnilla eikä 3 kohdassa tarkoitettu aikaleima yli millisekunnilla koordinoidusta yleisajasta (UTC), jonka jokin kansainvälisen paino- ja mittatoimiston (Bureau International des Poids et Mesures) viimeisimmässä ajan mittanormaalitoimintaa käsittelevässä vuosikertomuksessa luetelluista aikalaboratorioista on vahvistanut ja jota se ylläpitää.
   19 artikla
   Syrjimättömyys
   Hyväksyttyjen julkistamisjärjestelyiden ja konsolidoitujen kauppatietojen tarjoajien on varmistettava, että julkistettavat tiedot lähetetään kaikkien jakelukanavien kautta samanaikaisesti myös silloin, kun tiedot julkistetaan niin reaaliaikaisesti kuin on teknisesti mahdollista tai 15 minuutin kuluttua ensimmäisestä julkistamisesta.
   20 artikla
   Konsolidoitujen kauppatietojen tarjoajan julkistamat tiedot
   Konsolidoitujen kauppatietojen tarjoajan on julkistettava
   
               a)
            
            
               osakkeita, talletustodistuksia, pörssilistattuja rahastoja, todistuksia ja muita samankaltaisia rahoitusvälineitä koskevien toteutettujen liiketoimien yhteydessä delegoidun asetuksen (EU) 2017/587 liitteessä I olevassa taulukossa 2 määritetyt tiedot liiketoimesta, ja sen on käytettävä delegoidun asetuksen (EU) 2017/587 liitteessä I olevassa taulukossa 3 lueteltuja asianmukaisia merkintöjä;
            
         
               b)
            
            
               joukkovelkakirjalainoja, strukturoituja rahoitustuotteita, päästöoikeuksia ja johdannaisia koskevien toteutettujen liiketoimien yhteydessä delegoidun asetuksen (EU) 2017/583 liitteessä II olevassa taulukossa 1 määritetyt tiedot liiketoimesta, ja sen on käytettävä delegoidun asetuksen (EU) 2017/583 liitteessä II olevassa taulukossa 2 lueteltuja asianmukaisia merkintöjä.
            
         21 artikla
   Voimaantulo ja soveltaminen
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan direktiivin 2014/65/EU 93 artiklan 1 kohdan toisessa alakohdassa ensiksi mainitusta päivästä.
   Sen 14 artiklan 2 kohtaa ja 20 artiklan b alakohtaa sovelletaan kuitenkin direktiivin 2014/65/EU soveltamispäivää seuraavan yhdeksännen kuukauden ensimmäisestä päivästä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 2. päivänä kesäkuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 173, 12.6.2014, s. 349.
   
      (2)  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).
   
      (3)  Komission delegoitu asetus (EU) 2017/587, annettu 14 päivänä heinäkuuta 2016, rahoitusvälineiden markkinoista annetun Euroopan parlamentin ja neuvoston asetuksen (EU) N:o 600/2014 täydentämisestä teknisillä sääntelystandardeilla, jotka koskevat kauppapaikoille ja sijoituspalveluyrityksille osakkeiden, talletustodistusten, pörssilistattujen rahastojen, todistusten ja muiden samankaltaisten rahoitusvälineiden osalta asetettavia avoimuusvaatimuksia sekä velvoitteita toteuttaa liiketoimia tietyillä osakkeilla kauppapaikassa tai kauppojen sisäisen toteuttajan välityksellä (katso tämän virallisen lehden sivu 387).
   
      (4)  Komission delegoitu asetus (EU) 2017/583, annettu 14 päivänä heinäkuuta 2016, rahoitusvälineiden markkinoista annetun Euroopan parlamentin ja neuvoston asetuksen (EU) N:o 600/2014 täydentämisestä kauppapaikoille ja sijoituspalveluyrityksille joukkovelkakirjalainojen, strukturoitujen rahoitustuotteiden, päästöoikeuksien ja johdannaisten osalta asetettavia avoimuusvaatimuksia koskevilla teknisillä sääntelystandardeilla (katso tämän virallisen lehden sivu 229).
   
      (5)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
   
      (6)  Euroopan parlamentin ja neuvoston direktiivi 2013/40/EU, annettu 12 päivänä elokuuta 2013, tietojärjestelmiin kohdistuvista hyökkäyksistä ja neuvoston puitepäätöksen 2005/222/YOS korvaamisesta (EUVL L 218, 14.8.2013, s. 8).
   
      (7)  Komission delegoitu asetus (EU) 2017/590, annettu 28 päivänä heinäkuuta 2016, Euroopan parlamentin ja neuvoston asetuksen (EU) N:o 600/2014 täydentämisestä liiketoimia koskevien tietojen toimivaltaisille viranomaisille ilmoittamista koskevilla teknisillä sääntelystandardeilla (katso tämän virallisen lehden sivu 449).